12. FOTOGRAFSKI NATJEČAJ LAG-a Međimurski doli i bregi
„Skriveni detalji Međimurja“
Poziv na sudjelovanje u foto natječaju „Skriveni detalji Međimurja“
LAG Međimurski doli i bregi poziva sve ljubitelje fotografije – profesionalce, amatere i zaljubljenike u svoj zavičaj – da sudjeluju u 12. fotografskom natječaju „Skriveni detalji Međimurja“ i kroz objektiv otkriju ljepotu koju često ne primjećujemo na prvi pogled.
Ponekad se najljepše priče kriju upravo u sitnicama. Ovaj natječaj poziva vas da zabilježite detalje koji otkrivaju karakter, tradiciju i prirodnu ljepotu našega kraja – teksture, uzorke, oblike i motive koji u svakodnevici često ostaju nezamijećeni.
Inspiraciju možete pronaći u prirodi, tradiciji i svakodnevnom životu Međimurja – od starih vrata, kamenih zidova i vinogradarskih detalja, preko cvijeća, plodova prirode, hrane i pića, do narodnih nošnji, tradicijskih obrta, ljudi, običaja, manifestacija i svih onih sitnica koje često promaknu pogledu, a pričaju priču o našem kraju.
Trajanje natječaja
Natječaj traje od 1. kolovoza do 30. studenoga 2026.
Način prijave
Fotografije šaljite na e-mail: lag.mdib@gmail.com s naznakom „Foto natječaj 2026“.
Uz svaku fotografiju potrebno je navesti:
· ime i prezime autora,
· naslov fotografije s kratkim opisom,
· lokaciju i datum snimanja,
· kontakt autora (e-mail i broj mobitela).
Svaki sudionik može poslati ukupno 5 fotografija. Obrada fotografija dopuštena je do mjere koja ne narušava i ne mijenja osnovni smisao snimljenog sadržaja. Propisana veličina fotografije je najmanje 2000 px po širini. Prijavljene fotografije moraju biti u JPG ili JPEG formatu. Autori nagrađenih fotografija bit će zamoljeni dostaviti fotografije u punoj rezoluciji. Fotografije ne smiju sadržavati tuđe logotipe, potpise ni vodene žigove.
Fotografije moraju biti snimljene na području LAG-a Međimurski doli i bregi, odnosno na području općina Belica, Dekanovec, Domašinec, Gornji Mihaljevec, Mala Subotica, Nedelišće, Podturen, Pribislavec, Selnica, Strahoninec, Sveti Juraj na Bregu, Sveti Martin na Muri, Šenkovec, Štrigova, Vratišinec te gradova Čakovec i Mursko Središće.
Sudionici prijavom daju suglasnost za objavu fotografija na mrežnim stranicama i društvenim mrežama LAG-a Međimurski doli i bregi te za njihovo korištenje u nekomercijalne promotivne svrhe LAG-a. Sva autorska prava na poslane fotografije ostaju u vlasništvu autora. LAG Međimurski doli i bregi obvezuje se prilikom korištenja fotografija navoditi ime i prezime autora. Svaki autor snosi osobnu odgovornost za sadržaj svojih fotografija.
Slanjem prijave na natječaj smatra se da autor daje privolu za obradu osobnih podataka u svrhu provedbe natječaja te je suglasan s objavljivanjem imena i prezimena autora na mrežnim stranicama LAG-a Međimurski doli i bregi, društvenim mrežama, u javnim medijima i tiskanim promotivnim materijalima u svrhu izvještavanja o provedbi 12. fotografskog natječaja i promocije LAG-a i njegovih aktivnosti. Udruga će s osobnim podacima postupati sukladno važećim propisima o zaštiti osobnih podataka i Općoj uredbi (EU) 2016/679.
Najbolje fotografije odabrat će stručni ocjenjivački žiri, a rezultati natječaja bit će objavljeni na mrežnoj stranici i društvenim mrežama LAG-a Međimurski doli i bregi po završetku natječaja.
Autori odabranih fotografija bit će nagrađeni vrijednim poklon paketima članova LAG-a Međimurski doli i bregi.
Pokažite nam Međimurje koje se krije u detaljima – jer upravo sitnice često pričaju najljepše priče!

